## El Consell entregarà el Premi de les Lletres i la Distinció al Mèrit Cultural el 8 d’octubre en un acte que se celebrarà cada any en un municipi de la Comunitat Valenciana

*** Estes distincions s’atorgaran en un acte institucional específic per a ressaltar els premis relacionats amb la cultura**

El Ple del Consell ha acordat entregar el Premi de les Lletres de la Generalitat i la Distinció al Mèrit Cultural el dia 8 d’octubre en un acte institucional que se celebrarà cada any en un municipi vinculat al patrimoni històric i cultural de la Comunitat Valenciana. A més, la periodicitat del guardó literari passa de bianual a anual.

D’esta manera, la Generalitat amplia els actes commemoratius del 9 d’Octubre per a fer partícips altres municipis de la Comunitat Valenciana i ressalta els premis relacionats amb la cultura en una celebració específica.

El Consell vol acostar a la ciutadania els actes oficials de l’efemèride del Dia de la Comunitat Valenciana, que fins ara només se celebraven a València, amb l’entrega dels premis que reconeixen les persones que dediquen el seu temps en favor de la cultura.

Enguany, el Consell ha triat la ciutat d’Alacant per a entregar el Premi de les Lletres de la Generalitat i de les Distincions al Mèrit Cultural. Els guardonats també assistiran l’endemà al Palau de la Generalitat i participaran de l’acte commemoratiu amb la resta de premiats.

Amb este objectiu, el Consell ha modificat l’article 5 del Decret 35/1986, de 10 de març, del Consell de la Generalitat Valenciana, pel qual es crea la Distinció de la Generalitat Valenciana al Mèrit Cultural.

Fecha: 01/10/2024